KIRJALLINEN KYSYMYS E-2617/01 esittäjä(t): Bartho Pronk (PPE-DE) komissiolle. Alankomaiden ongelmat ESR:n hallintojärjestelmän kanssa kaudella 1994—1999.



Virallinen lehti nro 134 E , 06/06/2002 s. 0061 - 0062



KIRJALLINEN KYSYMYS E-2617/01 esittäjä(t): Bartho Pronk (PPE-DE) komissiolle (27. syyskuuta 2001) Aihe: Alankomaiden ongelmat ESR:n hallintojärjestelmän kanssa kaudella 19941999 Alankomaiden hallituksen toimeksiannosta tehdyssä ESR:n ohjelmakautta 19941999 koskevassa tutkimuksessa, jota johti H.E. Honing (jatkossa Koningin raportti), todetaan, että Euroopan unionin toimittamaan ja lisensoimaan järjestelmään ESR:n kyseisen kauden hallintoa koskevien tietojen kirjaamiseksi liittyi eräitä ongelmia. Koningin komitean antaman raportin mukaan kyse oli millennium-ongelmasta. Lopulta Alankomaissa järjestelmä vaihdettiin toiseen, mikä hidasti raportointia. 1. Kertoiko Alankomaiden hallitus viipymättä komissiolle unionin toimittaman järjestelmän puutteista ja siihen liittyvistä ongelmista? 2. Esittivätkö muut jäsenvaltiot vastaavanlaisia huomautuksia järjestelmästä ja oliko niillä samanlaisia ongelmia sen kanssa? 3. Ryhtyikö komissio toimiin olemassa olevien puutteiden korjaamiseksi? 4. Missä määrin pitää paikkansa oletus, että hallintojärjestelmässä oli millennium-ongelma? Jos väite on tosi, miksei sitä ole tunnustettu aiemmin? 5. Onko komissio tietoinen siitä, että Alankomaiden hallitukselta kului yli vuosi ennen kuin se sai korvattua sille toimitetun järjestelmän toisella? Ehdottiko komissio hallitukselle vaihtoehtoja? Pyysikö Alankomaiden hallitus komissiolta neuvoja, sekä hallinnollisen kirjausjärjestelmän ongelmien että ESR-raportoinnin seurausten suhteen? Anna Diamantopouloun komission puolesta antama vastaus (15. marraskuuta 2001) 1. Komissio ja Alankomaiden työvoimahallinto (Arbvo) aloittivat vuonna 1998 yhteistyön Euroopan sosiaalirahastoa (ESR) koskevan alueellisen ohjelmiston uuden version käyttöön ottamiseksi Alankomaissa. Uusi versio oli määrä ottaa käyttöön syyskuussa 1999 ja lokakuussa 1999, mutta valitettavasti Arbvo ei toimittanut ajoissa käyttöönoton kannalta ratkaisevan tärkeää laitteiston osaa. Lisäksi muutamat tärkeimmistä alankomaalaista tahoista eivät olleet tavoitettavissa täytäntöönpanoon tarkoitettuna ajankohtana. Alankomaalaiset tahot olivat valmiita ottamaan uuden version käyttöön vasta huhtikuussa 2000. Se otettiin lopulta käyttöön kesäkuussa 2000 ja heinäkuussa 2000 eli lähes vuotta myöhemmin kuin alunperin oli tarkoitus. Alkuperäinen ohjelmisto oli kuitenkin täysin toimintakykyinen koko tämän ajan. 2. Alueellinen ESR-sovellus on käytössä vain Alankomaissa. Järjestelmän kehittämisen lähtökohtana olivat yhteisön tarpeiden sijaan Arbvon tarpeet. Komissio vastasi tämän pilottihankkeen kustannuksista. Lisäksi komissio hankki Alankomaiden viranomaisille tarvittavat ohjelmistolisenssit. Tämä järjestelmä ei ollut käytössä muissa jäsenvaltioissa. 3. Uudella ja tehokkaammalla järjestelmällä, joka piti alunperin ottaa käyttöön syyskuussa 1999 ja lokakuussa 1999, oli tarkoitus poistaa kaikki puutteet. 4. Alkuperäisessä ohjelmistossa ei todettu vuosituhannen vaihtumiseen liittyviä tietotekniikkaongelmia. Kyseisen ohjelmiston avulla ei ollut mahdollista sisällyttää uusia hankkeita ohjelmakaudelle 19941999 enää 31. joulukuuta 1999 jälkeen. Tällainen toiminta kielletään yhtenäisestä ohjelma-asiakirjasta tehdyn komission päätöksen 7 artiklassa, jonka mukaan tarvittavat määrärahat on sidottava ennen 31. joulukuuta 1999. Tätä tarkoituksellista rajoitusta on pidetty virheellisesti tietotekniikkaongelmana. 5. Kuulematta komissiota tästä asiasta Arbvon ryhmä päätti lopettaa järjestelmän käytön tammikuun 2000 alussa. Tästä syystä suurinta osaa hankkeista, joita varten oli sidottu määrärahoja ennen vuoden 1999 loppua, ei voitu tallentaa hankkeita koskevaan tietokantaan, mikä teki järjestelmästä käyttökelvottoman ohjelmien hallinnointivälineenä.